Bubo

***Bubo*** (Duméril, 1806) ye un chenero d'aus rapinyaderas d'habitos nocturnos en a familia *[[Strigidae]]* d'a orden *[[Strigiformes]]*. Comprende bellunas d'as especies de mayor mida d'entre as rapinyaderas nocturnas. En l'Alto Aragón, sen gosa decir **bubons** u **bobons**, parola que dimana directament d'o termino latín «*bubo*».

As aus clasificatas en o chenero *Bubo* son aus rapinyaderas de gran mida, d'entre 40 y 80&nbsp;cm de lonchitut, y gosando tener amplarias d'alas que pasan d'os 1,5 metros en a mayoría d'as especies, estando *[[Bubo bubo]]*, o bubón mas común en a Europa mediterrania, a especie que gosa fer midas mas grandizas, con casos documentados de cuasi 2 m d'envergadura d'alas. A mida de *B. bubo*, que la fa comparable con as especies mas grans de rapinyaderas diurnas (como cualques alicas), y l'aspecto furo que le fan os plomallos devantatos que suelen tener en pirol en a cabeza, son os responsables que a ista especie se l'haiga considerato un animal sinyaler de suertes malas, u dica relacionando-lo-ie con as bruixas. En as tradicions de l'Alto Aragón, os bubons se consideraban animals de mal fario, y se miraban de matar tan cual se's descubriba. As garras secas d'istas rapinyaderas encara se pueden veyer clavadas en as puertas de bellas casas tradicionals en comarcas aragonesas como lo Sobrarbe u a Ribagorza, quiestas a guardar como espantabruixas.

## Zoonimia

Per una posible entivocación d'a consonant velar post-tonica, en cualques puestos tamién se i reconoix as formas deformadas «bugo» y «bugón». Formas d'estructura pareixida a lo romance castellano, como «bufo», tamién s'han puesto documentar en a val d'Ebro. Cal pensar que o castellano moderno ha gosato enmudir a -f- fendo-la -h-, «*buho*», como en muitos altros casos, pero en formas romances medievals encara se i observa, per el que la forma zaragozana «bufo» se puede considerar un arcaísmo lexico de fonetica coincident con o castellano.

A demés, a forma onomatopeyica d'o tulido d'istas aus, «*bu*», tamién ye una forma que s'ha gosato emplegar en a val d'Ebro como alusión a las creaturas pantasmagoricas de nueiz, de manera pareixida de como en l'Alto Aragón se fa referencia a personaches de l'imachinario popular que se levaban a os críos, como Chuan Ralla, con a intención d'espantar-los. A expresión «*qué viene el bu !*» s'ha documentato con ixe uso dica lo primer tercio d'o sieglo XVIII en a ciudat de Zaragoza.

De manera independient de tot isto, en cualques zonas de l'aria catalanofablant d'Aragón, como tamién en a zona aragonesofona de Ribagorza, se i rechistra tamién un cierto grau de penetración d'o catalanismo lexico «*duc*» (que ye a parola catalana ta istes animals) dica presentando-se-ie forma hibridas con as aragonesas como «dugo» u «dugón». P. ex. «Dugo de nit» ye una denominación común en Ribagorza, anque muestra una clara influencia d'o catalán en a suya estructura.

## Imáchens

Imachen:Eurasian eagle owl and handler arp.jpg|*[[Bubo bubo]]* en comparanza con una persona
Imachen:Owl flying from downside 01.jpg|Envista inferior de *[[Bubo bubo|B. bubo]]* en volido
Imachen:Kobe kachoen22bs3200.jpg|*[[Bubo bengalensis]]*
Imachen:Spottedeagleowl.jpg|*[[Bubo africanus]]*
Imachen:Blakiston`s fish owl1.jpg|*[[Bubo blackistoni]]*
Imachen:Bubo cinerascens.jpg|*[[Bubo cinerascens]]*
Imachen:Bubo capensis mackenderi.jpg|*[[Bubo capensis]]*
Imachen:Ketupa ketupu ketupu qtl1.jpg|*[[Bubo ketupu]]*
Imachen:Bubo lacteus -Atlanta Zoo-8.jpg|*[[Bubo lacteus]]*
Imachen:Bubo philippensis.jpg|*[[Bubo philippensis]]*
Imachen:Snowy Owl Barrow Alaska.jpg|*[[Bubo scandiacus]]*
Imachen:Bubo virginianusPCCA20031019-0367B.jpg|*[[Bubo virginianus]]*


## Se veiga tamién
*Babieca
*Mochuelo
*Crabero
*Au rapinyadera

## Referencias

## Vinclos externos